Estoria 86: Lallaki nga Inturong ti Bituen
MAKITAM kadi ti naraniag a bituen nga itudtudo ti maysa kadagitoy a tattao? Dagitoy a lallaki naggapuda iti Daya. Mamatida a ti bituen iturturongna ida iti maysa nga importante.
Idi nakagteng dagiti lallaki idiay Jerusalem, nagimtuodda: ‘Ayan ti ubing nga agbalinto nga ari dagiti Judio? Nakitami ti bituenna a damo idi addakam idiay Daya.’
Ni Herodes, nga ari ti Jerusalem, dina kayat nga adda sabali nga ari a mangala ti lugarna. Gapu itoy sinaludsodna iti nangato a padi no sadinot’ pakaiyanakan ti naikari nga ari. Kunada: ‘Kuna ti Biblia idiay Betlehem.’
Kalpasanna inawaganna dagiti lallaki a naggaput’ Daya. Imbagana kadakuada nga ipakaammoda kenkuana inton nabirokandan ti ubing. Naginkukuna ni Herodes a kayatna met ti agdaydayaw iti ubing, ngem ti kinapudnona ket kayatna a patayen.
Sinursurot dagiti lallaki ti bituen idiay Betlehem, ket nakitada ti yan ni Maria ken Jesus. Nangtedda ti regregalo iti ubing a Jesus. Ngem pinakdaaran ni Jehova ida a saanda nga agsubsubli ken Herodes, isu a nagawidda iti sabali a dalan.
Nakapungtot ni Herodes idi nangngeganna a nagawiden dagiti lallaki a taga Daya. Gapu itoy imbilinna nga amin nga ub-ubbing a lallaki idiay Betlehem a dua a tawen agpababa mapapatayda. Ngem pinakdaaran ni Jehova ni Jose, ket nagtalawda a napan idiay Egipto. Kalpasan ti ipapatay ni Herodes, nagsublidan idiay Nazaret. Ditoyen ti dimmakkelan ni Jesus.
Asino ti kunam a nangpasilnag iti dayta baro a bituen? Laglagipem, a gapu iti bituen naiturong nga immuna dagiti lallaki idiay Jerusalem, a ngangngani isut’ nakapapatayan ni Jesus. Kayat ni Satanas a patayen ti Anak ti Dios, isu a nalabit isut’ nangpasilnag iti dayta a bituen.
Mateo 2:1-23; Mikias 5:2.
Dagiti Saludsod
- Siasino dagiti lallaki iti ladawan, ket apay nga itudtudo ti maysa kadakuada ti naraniag a bituen?
- Gapu ta dina kayat nga adda sabali nga ari a mangala iti lugarna, ania ti inaramid ni Ari Herodes?
- Nangiturongan ti naraniag a bituen kadagiti lallaki, ngem apay a nagnada iti sabali a dalan idi nagsublida iti pagilianda?
- Ania ti imbilin ni Herodes, ken apay?
- Ania ti imbaga ni Jehova nga aramiden ni Jose?
- Siasino ti nangpasilnag iti baro a bituen, ken apay?
Kanayonan a saludsod
- Basaenyo ti Mateo 2:1-23.
Mano ti tawen ni Jesus ken pagnanaedanna idi binisita dagiti astrologo? (Mat. 2:1, 11, 16)
Ammuem ti Ad-adu Pay
Binisita Dagiti Astrologo ni Jesus
Apay a ti bituen a nakitada idi addada iti Daya inturongna ida nga immuna iti mammapatay a ni Ari Herodes, saan a ken Jesus?
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn